  ИА «Удмуртия» Иворъёсъя «Удмуртия» агентство но Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектос улсын кылем даур кутсконын шаерамы, озьы ик дуннеын улон-вылонэз вуж газетъёс пыр возьматонэз азьланьто. Таяз радэ «Удмурт коммуна» газетлэн 1935–1936 арын гудырикошконэ потэм куд-ог номеръёсыныз тодматомы. Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн электрон библиотекаяз. 1935–1936 аръёсы потэм «Удмурт коммуна» гезетын фашистъёс выль ожмаськонлы дасясько шуыса трос иворъёс гожъямын. «Дась луоме!»  «21 ар талэсь азьло 1 август нунал’ёсы империалистической мировой ӝутске. 60 миллион ужаса улӥсьёс винтовка улэ султытэмын вал. 4 ар ӵоже мынӥз война. 4 арскын 10 миллионлэсь но трос виемын, 20 миллион ранить каремын, 400 миллиард манет тыр ваньбурлык быттэмын. Тӥни вакчияк вераса, 1917–17 ар’ёсы войналэн йылпум’ян’ёсыз сыӵе. Туннэ 1 август — международной антивоенной нунал туж секыт международной обстановка вакытэ ортче. <…> Европаын германской фашизм дуннеез люконлы шара ужпум пуктӥз. Фашизмо Германия войналы, нош ик выль жугиськон кылдытонлы урмем кадь шара дасяське. Войнаез улӟытонын нырысь радаз германской, японской но польской империалист’ёс мыно. Германия тужгес ик шунды ӝужан пала ас нырзэ чуртнаны турттэ. Войнае туж кужмо дасяськыса, мировой империализмлэн нырысь интыяз кариськыса со Совето Союз вылэ нырысь ик лыктыны малпа. Фашизмо Германия Совето Союзэз котыртыны понна ас бордаз союзник’ёсыз утча. Япония но Польша гинэ уг турмы, фашистской Италиез но бордаз кыскыны турттэ. <...> Война Совето Союзлы кулэ ӧвӧл. Нош куке Совето Союз вылэ тушмон нападать карыны кутскиз, Совето Союзысь 170 миллион’ем ужасьёс ваньзы ас социалистической родиназэс возьманы, защищать карыны одӥг мурт кадь султозы. Асьме Горд армимы военной техникалэн пӧртэм выль вормем’ёсыныз тырмыт снабдить каремын. Тушмонлы ас парсь нырзэ советской бакчае чуртнакуз кужмо отпор сётыны со котьку но дась. Совето Союзлэн мирной политикаез котькинлы адӟымон. Сое адӟыса капитализмо кун’ёсысь ужаса улӥсьёс войналы пумит, фашизмлы пумит султо. 14 июле Франциын антифашистской демонстрациын 2 миллионлэсь, но трос участвовать карем сое туж умой возьматэ. Сыӵе пример’ёс одӥг гинэ ӧвӧл <…>». (№ 175, 01.08.1935) Фото: Национальная библиотека Удмуртии © unatlib.ru 1935-тӥ арын Удмуртиын стахановской движение кылдӥз но азинскиз. Солы сӥземын, кылсярысь, 1936-тӥ арын потэм газетъёсысь иворъёс. «Стахановской движение азьмынӥсе поттӥз». «Кылем ар’ёсы Ува районысь «Красный паровоз» колхоз ю октон-калтонэн ялан бере кыльылӥз. Туэ арын колхозлэсь председательзэ воштыса, ужпум шӧдскымон азинскиз. Колхозлэн выль председателез Чирков ужаны кутскем бере ик стахановской движениез вӧлмытон бордын кужмо ужаз. Стахановской движени вамен гинэ туэ арын колхоз 198 гектар ӟег аранзэ мукет колхоз’ёслэсь азьло быдтӥз. Дуриськись Чумаков Алексей Фёдорвич ӵукнаысен нуназеозь 4 гектар аран машинаен араз, нуназе бере нош кебитаз ужаз на. Чумакова Ульяна солэн кышноез 250 культо керттон интые 300–325 культо керттылӥз. Пашкина Матрена 67 арес, 300–325 культо керттылӥз. Сыӵеос колхозын трос. Добровольский Маркел аран машинаен 8-10 гектар аралляз. Чирков Григорий киын араса нуналлы быдэ 0,30 га аралляз. Колхоз государстволы 5 тонна ю-нянь сётӥз ни. Али етӥн ишкон но государстволы нянь сётон кужмо мынэ». (№ 177, 03.08.1936) Фото: Национальная библиотека Удмуртии © unatlib.ru 1936-тӥ арын гудырикошконэ ужын азинлыкъёс сярысь гинэ ӧз сюлмаське, палэнэ ӧз кыле лулчеберетэз утён но вӧлмытон ужпумъёс но. Фото: Национальная библиотека Удмуртии © unatlib.ru 3-тӥ гудырикошконэ потэм номерын ик верамын «гуртын физкультурной движениез азьланяз паськыт вӧлмытон понна но физкультурник’ёслэсь-колхозник’ёслэсь спортивной азинскем’ёссэс шараян понна <…> 1936 аре 1 сентябрысен 6 сентяброзь нырысетӥ республиканской колхозной спартакиада ортчытэ» шуыса. Ӵошатсконъёс радлыкын: капчи атлетика, суро эстафета, ыбылӥськон, велосипедэн ворттылон. «Удмурт коммуна» газетлэн котькуд номераз пичи ялонъёс печатламын. Тани одӥгез соос пӧлысь: «Ижысь шур сьӧрын улӥсьёслы та нунал’ёсы 300 мурт тэрымон выль кинотеатр усьтӥське». Тегъёс: Мерлык Удмуртия история Аръёсноиворъёс  